|  |
| --- |
| Konkurranse om støtte til småskala kommersielle flytende havvindprosjekter  |

**Vilkår for støtte**

# Hva kan det søkes om støtte til?

## Formål

Formålet med programmet er å framskynde utrulling av flytende havvind. Programmet skal bidra til demonstrasjon av teknologi og framskynde kostnadsreduksjoner.

## Tematisk avgrensning

Den tematiske avgrensningen for dette program er investeringsstøtte til småskala kommersielle flytende havvindprosjekter.

Fullskala kommersielle vindparker og pilotprosjekter med begrenset levetid faller utenfor støtteprogrammet.

## Krav til prosjekt

Prosjektet det søkes støtte til må være et kommersielt flytende havvindprosjekt med full teknologisk og kommersiell levetid.

Prosjektet må settes i drift senest fem år etter Enovas vedtak.

Prosjektet må installeres på norsk territorium eller innenfor norsk økonomisk sone.

Det kan ikke søkes om et høyere støttebeløp enn 2,0 milliarder NOK per søknad og prosjekt.

Prosjektkonseptet med tanke på flyter og turbinstørrelse må være å anse som et relevant skaleringstrinn mot fullskala flytende havvind parker. Det vil i realiteten bety at prosjekter med HAWT turbiner med mindre enn 15 MW installert effekt per turbin ikke vil være kvalifisert.

Prosjekteier må signere kontrakt om tilsagn om støtte senest 6 måneder etter offentliggjøring av tilsagn om støtte fra Enova.

Investeringsbeslutning for prosjektet skal være fattet senest 24 måneder etter offentliggjøring av tilsagn om støtte fra Enova. Det vises til kapittel 5, Konvensjonalbot, for vilkår som må tilfredsstilles for å innfri dette kravet.

Enova støtter ikke prosjekter som ville blitt gjennomført uten støtte. Søknad må derfor sendes inn før prosjektet er besluttet gjennomført, igangsatt eller at søker på annen måte har forpliktet seg til å gjennomføre prosjektet.

Prosjektet kan ikke ha vesentlige forbehold før det kan tas en investeringsbeslutning. «Ikke vesentlige» forbehold må spesifiseres i prosjektbeskrivelsen.

## Støtterettslig grunnlag for støtte under programmet

Støtte tildelt gjennom programmet faller innenfor EØS-avtalens definisjon av statsstøtte og krever derfor en støtterettslig hjemmel.

Programmet er etablert med hjemmel i ESAs vedtak x.

Støtte gitt gjennom dette program må være i tråd med bestemmelsene i dette vedtaket.

## Annen offentlig støtte til prosjektet

Prosjektet kan ikke motta annen offentlig støtte til de samme kostnadene som er støtteberettiget gjennom dette program.

Dersom prosjektet har mottatt annen offentlig støtte eller søkt om slik støtte, så skal dette framgå av søknaden. Informasjonen skal gis uavhengig av om denne støtte til andre kostnader enn det som omsøkt gjennom dette program.

# Hvem kan søke?

For å kunne søke støtte fra Enova må søker:

* Være et selskap som er registrert i enhetsregisteret i Brønnøysund.
* Ikke være et selskap i økonomiske vanskeligheter[[1]](#endnote-2)
* Ikke ha utestående krav om tilbakebetaling om ulovlig utbetalt statsstøtte

Enova vil ikke yte støtte som er i strid med sanksjoner vedtatt av EU eller norske myndigheter.

Dette inkluderer, men er ikke begrenset til, støtte til:

* fysiske eller juridiske personer som er listeført i EUs eller Norges sanksjonsregimer,
* foretak som eies eller kontrolleres av fysiske eller juridiske personer som er listeført i EUs eller Norges sanksjonsregimer, og
* foretak som er aktive i sektorer underlagt sanksjoner, i den grad støtten vil være i strid med EUs eller Norges sanksjonsregimer.
* støttemottaker er forpliktet til å overholde de til enhver tid gjeldende sanksjoner vedtatt av EU og norske myndigheter.

*En oversikt over sanksjoner vedtatt av norske myndigheter er tilgjengelig her:* [*https://www.regjeringen.no/no/tema/utenrikssaker/Eksportkontroll/sanksjoner-og-tiltak1/sanksjoner-og-tiltak/id2008477/*](https://eur02.safelinks.protection.outlook.com/?url=https%3A%2F%2Fwww.regjeringen.no%2Fno%2Ftema%2Futenrikssaker%2FEksportkontroll%2Fsanksjoner-og-tiltak1%2Fsanksjoner-og-tiltak%2Fid2008477%2F&data=05%7C01%7CHege.Glaso.Wiggen%40enova.no%7C7728f5e2c6254e4eb82808dba3b15720%7C0e6dc070fae1421c8d728893e91bdb0d%7C0%7C0%7C638283754310446311%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C3000%7C%7C%7C&sdata=OuTt7%2BsHP%2BXBBMc2TINhN%2BXnJj5wWmYvGIR%2FJhh%2BgLY%3D&reserved=0)

Dersom det er flere selskap som står bak en søknad (et konsortium) skal det være ett selskap som er ansvarlig for søknaden og kontraktsinngåelsen med Enova og som representerer de øvrige selskapene bak søknaden. Alle deltakerne i konsortiet må oppfylle samtlige krav som beskrevet ovenfor.

# Kvalifikasjonskriterier

For å kunne søke om støtte under programmet må samtlige av kvalifikasjonskriteriene være oppfylt. Søknader som ikke oppfyller kvalifikasjonskriteriene, vil bli avvist.

## Prosjektet må være innenfor programmets formål, tematiske avgrensning og krav til prosjekt

Prosjektet må tydelig bidra til å oppfylle programmets formål, være innenfor programmets tematiske avgrensning og krav til prosjekt, som beskrevet i kapittel 1.

## Søker har god gjennomføringsevne

Søkeren må ha dokumentert tilstrekkelig gjennomføringsevne[[2]](#footnote-2) for prosjektet. Kravet gjelder både finansiell, teknisk og organisatorisk gjennomføringsevne.

### Finansiell gjennomføringsevne

På søknadstidspunktet må søkeren kunne dokumentere:

1. Egenkapital til å kunne finansiere minimum 20 % av den samlede investeringskostnaden til prosjektet (ikke fratrukket eventuell støtte fra Enova).

2. Eventuell lånefinansiering må kunne sannsynliggjøres, for eksempel gjennom intensjonserklæring fra bank eller liknende. Det må underbygges og sannsynliggjøres hvordan eventuelle vilkår for långiver skal innfris før frist for investeringsbeslutning.

3. Avkastningskravet brukt for prosjektet må dokumenteres.

4. Ledelsens redegjørelse for hva som skal til for å gjennomføre prosjektet, samt en bekreftelse på at omsøkt støtte fra Enova vil være både nødvendig for og tilstrekkelig til å utløse prosjektet. Om prosjektet ikke oppnår lønnsomhet med omsøkt støtte, skal det redegjøres for hvorfor prosjektet likevel vil gjennomføres. Merk at denne redegjørelsen ikke kan belage seg på annen offentlig støtte til prosjektet, utover det som omsøkes fra Enova.

5. Søker må sannsynliggjøre gjennomføringsevne også dersom prosjektet skulle drøye ut i tid eller dersom kostnadene skulle bli høyere enn antatt. Risiko og risikohåndtering må være beskrevet. Vedlagte avtaleverk må beskrive hvilket selskap som finansierer ev. overskridelser.

Se vedlegg 1 i dette dokumentet for beskrivelse av fullstendig finansieringsdokumentasjon.

### Teknisk gjennomføringsevne

Søkere må ha troverdig teknisk evne til å gjennomføre prosjektet, herunder tilstrekkelig kompetanse og kapasitet på det tekniske personellet og leverandørene. Se kapittel 6 for dokumentasjonskrav.

### Organisatorisk gjennomføringsevne

Søkere må ha troverdig organisatorisk evne til å gjennomføre prosjektet, herunder tilstrekkelig kompetanse og kapasitet hos prosjektledelse og prosjektorganisasjon.

### Prosjektmodenhet

Samlet skal dokumentasjonen vise prosjektets modenhet og sannsynliggjøre at endelig investeringsbeslutning kan fattes innen 24 måneder og settes i drift innen 5 år etter offentliggjøring av tilsagn om støtte fra Enova.

* *P*rosjektbeskrivelsen må sannsynliggjøre høy modenhet av planer for prosjektgjennomføring[[3]](#footnote-3) samt for ivaretakelse av alle myndighetskrav og relevante standarder for å etablere nødvendige godkjenninger. Beskrivelsen må kunne vise til at konsesjon og tillatelser vil være tilgjengelig enten gjennom enten Havenergilova eller Petroleumsloven, samt eventuell nettilknytning for å ivareta driftsettelse innen fem år etter vedtak.
* Prosjektet må presentere en troverdig plan med milepæler frem til investeringsbeslutning og videre frem til driftsettelse.
* Prosjektet må presentere hovedposter i kostnadsestimatet, samt rapport som beskriver innholdet i estimatet inkludert usikkerhetsspenn som vedlegges søknaden.
* Prosjektet må presentere status på gjennomførte teknologikvalifiseringsaktiviteter, samt en plan for ytterligere modning av teknologien frem til driftsettelse.

## Søknaden må ha tilstrekkelig kvalitet

Søknader blir ikke tatt til behandling dersom den:

* Ikke benytter prosjektbeskrivelsesmalen for programmet
* Ikke inneholder fullgod besvarelse av alle punktene i mal for prosjektbeskrivelse.
* Ikke inneholder alle obligatoriske vedlegg

# Rangeringskriterier

Kvalifiserte søknader rangeres basert på følgende kriterier og vekting:

* Årlig produsert energi per støttekrone (Kostnadseffektivitet) vektes med 70%,
* Innovasjonshøyde, spredningspotensial, potensial for å bidra til økt produksjon av fornybar energi vektes med 30%

## ****Årlig produsert energi (kWh) per støttekrone (Kostnadseffektivitet) vektes med 70%****

Produsert energi (kWh) per år per støttekrone for prosjektet vil veie tyngst ved rangering av søknadene. Prosjektet med den beste kostnadseffektiviteten vil få score 6 og de øvrige prosjektene vil få en forholdsmessig score sammenlignet med det beste.

Produsert energi per støttekrone vil beregnes basert på totalt netto produsert energi som er grunnlag for kraftsalg eller eget forbruk. Energiproduksjon skal basere seg på et normalisert år «One year in lifetime», dvs et vilkårlig år innenfor de ti første driftsår.

Søker må dokumentere hvordan energiproduksjon er estimert og beregnet, inkludert:

• Teknisk konsept (turbinmodell, flyter, forankring, navhøyde, rotordiameter og generatoreffekt)

• Lokasjon for turbin/er

• Vindhastighet

• Turbinkurve

• Målepunkt for antall kWh produsert

• Antatt tap i elektrisk infrastruktur frem til målepunkt

• Tilgjengelighet for produksjon for et vilkårlig år av de første ti driftsårene, inkludert antakelser som ligger til grunn for tilgjengelighet/oppetid

• Verktøy (software), metode inkludert modell benyttet.

• Eksempler av tidlig-stadige studier søker har vært involvert i

• Turbulens-intensitet

• Frekvensdistribusjon

• Ev. vaketap mellom turbiner, inkludert hvilken modell som er benyttet.

• Blokkeringstap, inkludert hvilken modell som er benyttet.

• Kartdata benyttet

• Flytmodeller benyttet og metode

Merk: Enova kan i saksbehandlingen som følge av tredjepartsverifikasjon etter-justere innsendte estimater på årlig produsert energi. Hvis dette blir aktuelt, vil søker bli orientert og gis mulighet til å besvare etter-justeringen.

Energiproduksjon skal beregnes ut ifra hva hele prosjektkonseptet inkludert i søknaden vil levere av salgbar energi. Hvis prosjektet inkluderer en lagringsløsning som reduserer netto solgt energi skal dette trekkes ifra.

## Innovasjonshøyde, spredningspotensial, potensial for å bidra til økt produksjon av fornybar energi vektes med 30%

## Innovasjonshøyde

Innovasjonshøyde er et mål på i hvor stor grad prosjektets teknologi og/eller løsninger er innovative sammenliknet med beste kommersielt tilgjengelige løsninger.

Søknaden må redegjøre for hva som er innovasjonen i prosjektet, og hvordan prosjektet ikke bare innebærer en naturlig utvikling av teknologien (inkrementell innovasjon).

Kjennetegn på en innovativ løsning eller teknologi i denne forbindelse er at den

* har en troverdig plass i lavutslippsamfunnet
* er ny, det vil si ikke tilbys som et standardprodukt eller -tjeneste fra en eller flere enkeltleverandører
* forventede ytelse er vesentlig bedre enn eksisterende, kommersielt tilgjengelige løsninger med hensyn til karbonfotavtrykk, ressursbruk, etc., og ikke representerer en marginal forbedring av eksisterende teknologi
* er videreutviklet fra tidligere gjennomførte demonstrasjoner når det gjelder teknologimodenhetsnivå (TRL) eller systemmodenhetsnivå nivå (SRL), som også dekker integrasjon av ulike teknologier

## Spredningspotensial og fremtidig konkurransekraft

Spredningspotensial innebærer en vurdering av både om teknologien har potensial til å kunne spres i markedet, og om prosjektet isolert sett har potensial for å bidra til at teknologien/løsningen kan få videre spredning i markedet. Spredningspotensial er derfor et mål for det teknoøkonomiske potensialet til løsningen/teknologien, dvs. et potensial som det er sannsynlig at kan realiseres.

For at en løsning skal bli tatt i bruk i markedet (spre seg) må den ikke bare være teknisk fungerende, men også kommersielt attraktiv i forhold til alternative løsninger. Det er derfor nødvendig å få avklart om løsningen har et potensiale til å kunne bli valgt uten støtte i fremtiden, og hvilke forutsetninger som i så fall må endre seg relativt til i dag.

Spredningspotensialet skal underbygges med kvantitativ dokumentasjon så langt det er mulig.

Dette gjelder også den forventede kostnadsutviklingen for teknologien videre (LCOE). Hvilke deler av løsningen har potensiale for videre kostnadsreduksjoner, og hvor stor andel av den totale kostnaden vil det påvirke?

## Potensial for å bidra til økt produksjon av fornybar energi

I prioriteringen av prosjekter vektlegges de samlede (direkte og indirekte, positive og evt. negative) effekter (f.eks. sameksistens) som løsningen kan gi for produksjon av fornybar energi. Evt. andre bidrag til omstillingen til lavutslippsamfunnet. Her vil prosjekter som kan vise til løsninger eller teknologivalg som har fremtidig positiv effekt på arealbruk og/eller løsninger som øker naturmangfold og eller reduserer forurensinger premieres.

# Konvensjonalbot for prosjekter som ikke gjennomføres iht. kontraktsfestet framdriftsplan

Dersom et prosjekt som har signert tilsagn om støtte under dette programmet ikke gjennomføres i henhold til kriteriene som gitt i dette kapittelet, vil tilskuddsmottaker ilegges en konvensjonalbot.

## 5.1 Innretning

Konvensjonalbot forfaller øyeblikkelig og betaling skal skje innen 5 bankdager såfremt ett eller flere av forholdene i punktene a) til c) ikke kan dokumenteres innen 24 måneder etter offentliggjøring av tilsagn om støtte fra Enova, eller om punkt d) ikke kan dokumenteres innen 36 måneder etter offentliggjøring av tilsagn om støtte fra Enova:

1. At prosjekteier har gjennomført investeringsbeslutning for prosjektet.

b) At prosjekteier har sikret hele finansieringen for prosjektet, herunder:

i. For lånefinansiering må man vise at alle vilkår for å få lån er oppfylt, og at långiver/långivere bekrefter at lånet kan innfris såfremt investeringsbeslutningen er tatt.

ii. For egenkapital må man vise til at beløpet dekket av egenkapital er satt av hos eiere/investorer og forbeholt prosjektet.

c) At prosjekteier har satt turbin og flyter i bestilling tilsvarende minimum den installerte kapasiteten som Enova har gitt støtte til.

d) Prosjektrapportering(er) er oversendt Enova med samlet utbetalingsanmodning om støtte tilsvarende minimum 10 % av maksimalt innvilget tilskudd fra Enova. Kun kostnader under kostnadsposten «Maskiner, utstyr og materialer» fra det godkjente kostnadsgrunnlaget vil gjelde inn mot dette kravet[[4]](#footnote-4). Innfrielse av kravet forutsetter at rapportering og utbetalingsanmodning(er) godkjennes av Enova iht. vilkårene i avtale mellom Enova og støttemottaker.

Botens størrelse er på 5 % av maksimalt innvilget tilskudd fra Enova.

Om et prosjekt er i brudd med ett eller flere av vilkårene a) til d), vil Enova i tillegg kansellere tilsagnet om støtte, og eventuelt utbetalt støtte må betales tilbake.

En utsettelse av fristen kan vurderes hvis generelle markedsforhold er forandret, slik at forandringene ville slått likt ut for flere i konkurransen.

## 5.2 Dokumentasjonskrav

Før signering av tilsagn må søker bekrefte godkjent finansieringsramme fra bank som tillater utstedelse av en påkravsgaranti pålydende 5 % av innvilget tilskudd fra Enova som sikkerhet for betaling av konvensjonalbot. Følgende dokumentasjon må fremlegges og godkjennes av Enova før signering av tilsagn:

* Bekreftelse på forpliktelse til å svare konvensjonalbot (mellom søker og Enova).
* Bekreftelse på kredittramme for utstedelse av påkravsgaranti (fra søkers bankforbindelse og til Enova).

På søknadstidspunktet må søker legge ved en intensjonsavtale fra sin bankforbindelse som sannsynliggjør at prosjektet vil få den nødvendige kredittrammen for påkravsgaranti som kreves før signering av tilsagn fra Enova. Se kapittel 7 for ytterligere dokumentasjonskrav.

# Maksimalt støttenivå og godkjente kostnader

Programmet åpner for at prosjekter kan støttes med opptil 90% av investeringskostnadene, men støtten tildeles basert på konkurranse der søkerne konkurrerer på kostnadseffektivitet og kvalitative kriterier.

Vedtatt støttebeløp kan ikke oppjusteres som følge av endringer i prosjektet, økte kostnader eller endringer i valuta. Hvis de totale kostnadene ender opp lavere enn antatt vil støtten reduseres tilsvarende så at støtteandelen opprettholdes.

Kostnadsgrunnlaget framlagt i søknaden kan ikke endres uten forhåndsgodkjenning av Enova.

Kostnader som skal oppgis ved søknad og ved rapportering er:

**CAPEX**

* Turbin inkl installasjon
* Flyter inkl uttauing og tilkobling
* Anker, moring og ankerliner inkl installasjon
* Internkabler inkl installasjon
* Havnekostnader
* Prosjektutvikling
* Eksportkostnader, for eksempel. transformatorstasjon og kabling til land/olje og gass installasjon

Hver enkelt spesifisert kostnadspost kan risiko-justeres for å sikre et mest mulig realistisk kostnadsgrunnlag. Nivå på eventuell risikojustering skal beskrives og begrunnes i søknad.

## Kostnader som ikke godkjennes

Kostnadsgrunnlaget skal defineres på søknadstidspunktet. Enova dekker ikke kostnader som ikke er definert som godkjente kostnader på vedtakstidspunktet.

Enova godkjenner ikke kostnader og forpliktelser påløpt før søknadstidspunktet eller etter avtalt sluttdato for prosjektet.

Enova godkjenner ikke uspesifiserte kostnadsposter, heller ikke sekkepost for uforutsette kostnader.

Enova godkjenner ikke finanskostnader eller valutakostnader.

Merverdiavgift på innkjøpte tjenester inngår ikke som en del av godkjente kostnader dersom virksomheten er fradragsberettiget for kostnader ført i prosjektregnskapet.

**I tillegg skal følgende driftskostnader oppgis i søknaden**

**OPEX per år tilknyttet investeringen**

* Faste driftskostnader
* Variable driftskostnader

# Informasjon om søkeprosessen

Støtte gjennom dette program tildeles basert på konkurranse. Konkurransen har søknadsfrist xx. xxxxxxx kl 12:00.

Søknader og vedlegg skal sendes inn via Enovas søknadssenter på Enova.no.

For at en søknad skal tas til behandling må den inneholde følgende for å dokumentere kvalifikasjonskrav:

1. Prosjektbeskrivelse i henhold til mal (Word format) om maks 30 sider ekskludert vedlegg.
2. Mal for Budsjett og nettonåverdi (Excel format)
3. Dokumentasjon på hvordan årlig energiproduksjon er beregnet, se kap 4.1.
4. Dokumentasjon på forventet kraftpris, enten med en LOI på en fremtidig kraftkjøpsavtale (PPA) eller en prisprognose for relevant prisområde ved tilknytting til kraftnettet på land.
5. For nyopprettede foretak (foretak uten godkjent årsregnskap siste to år) skal forretningsplan og finansmodell for selskapet over levetiden til prosjektet legges ved samt preliminært regnskap.
6. Dokumentasjon på egenkapital til minimum 20 % av den samlede investeringskostnaden til prosjektet (ikke fratrukket eventuell støtte fra Enova).
7. Dersom finansiering av prosjektet forutsetter eksisterende eller innskudd av ny egenkapital må dette dokumenteres med for eksempel en intensjonserklæring inkludert størrelse på kapitalbidrag og eventuelle krav til selskapet og/eller prosjektet.
8. Dokumentasjon på eventuell lånefinansiering, for eksempel gjennom intensjonserklæring fra bank eller liknende. Det må underbygges og sannsynliggjøres hvordan eventuelle vilkår for långiver skal innfris før frist for investeringsbeslutning.
9. Dokumentasjon på avkastningskravet brukt for prosjektet.
10. Dokumentasjon på ledelsens redegjørelse for hva som skal til for å gjennomføre prosjektet, samt en bekreftelse på at omsøkt støtte fra Enova vil være både nødvendig for og tilstrekkelig til å utløse prosjektet. Om prosjektet ikke oppnår lønnsomhet med omsøkt støtte, skal det redegjøres for hvorfor prosjektet likevel vil gjennomføres. Merk at denne redegjørelsen ikke kan belage seg på annen offentlig støtte til prosjektet, utover det som omsøkes fra Enova.
11. Søker må sannsynliggjøre gjennomføringsevne også dersom prosjektet skulle drøye ut i tid eller dersom kostnadene skulle bli høyere enn antatt. Risiko og risikohåndtering må være beskrevet. Vedlagte samarbeidsavtaler med ev. partnere i prosjektet må beskrive hvilket selskap som finansierer ev. overskridelser.
12. Dokumentasjon på prosess og dialog med relevante myndigheter.
13. Dokumentasjon på kostnadsestimat. Hovedposter i kostnadsestimatet, samt rapport som beskriver innholdet i estimatet inkludert usikkerhetsspenn.
14. Dokumentasjon over status på gjennomførte teknologikvalifiseringsaktiviteter, samt en plan for ytterligere modning av teknologien frem til driftsettelse.
15. Dokumentasjon på samarbeidsavtaler med ev. partnere i prosjektet
16. Dokumentasjon på tilbud fra turbinleverandør.
17. Dokumentasjon på tilbud fra leverandør av flyterfabrikasjon.
18. Beskrivelse av maksimalt tre relevante referanseprosjekter (som viser god gjennomføringsevne, jf. 3.2)
19. Mini-CV’er for teknisk nøkkelpersonell i prosjektet, maks seks stykker.
20. Intensjonsavtale for kredittramme til påkravsgaranti (Obligatorisk mal på nettside.)

Se vedlegg 1 i dette dokumentet for fullstendig dokumentasjon av finansiering.

For at en søknad skal tas til behandling må den inneholde følgende vedlegg for å dokumentere rangeringskriteriene:

1. Excelmal for kostnadsutvikling (Excel format), fra omsøkt prosjekt, til fremtidig bygging av kommersiell flytende havvindpark (for en hypotetisk referanse-case for bygging av et 500MW anlegg ved Utsira Nord).
2. Prosjektbeskrivelse i henhold til mal (Word format) om maks 30 sider ekskludert vedlegg. (lik punkt 1)
3. Dokumentasjon på hvordan årlig energiproduksjon er beregnet. (lik punkt 3)

# Hvordan behandles søknaden?

Søknadene behandles samlet etter søknadsfristens utløp.

Søknadene blir vurdert og rangert basert på den informasjonen som er oppgitt i søknaden. Det er ikke anledning til å korrigere innholdet etter at søknad er sendt inn og det er ikke anledning til etterfølgende forhandling om støttebeløp.

Enova kan be om utfyllende informasjon etter endt frist, dersom det blir aktuelt vil alle søkere bes om å ettersende samme informasjon.

Søknaden vurderes av saksbehandlere i Enova samt tredjepartsvurdering av produksjonsestimat.

Søkerne vil bli informert om utfallet av konkurransen så snart vedtak er fattet i Enova.

Data innhentet fra omsøkte prosjekter kan inngå i aggregerte analyser knyttet til markedsutvikling for ulike teknologier.

# Endringer i vedtatte prosjekter

Endringer i prosjekter som fått vedtatt støtte må godkjennes av Enova.

En endring i turbin størrelse som medfører en forandring i estimert produsert energi sammenlignet med hva som opprinnelig var spesifisert i søknaden må godkjennes av Enova. Hvis endring medfører at rangeringen i konkurransen skulle slått annerledes ut vil endrings søknaden avslås, noe som vil medføre en kansellering av tilsagnet.

# Kansellering og overføring av tilsagn til neste rangert prosjekt

Hvis det vinnende prosjektet (Nr.1) ikke signerer kontrakt om tilsagn om støtte innen 6 måneder eller ikke fatter investeringsbeslutning innen 24 måneder, eller oppfyller kap. 5.1 punkt d innen 36 måneder kanselleres tilsagnet.

Da vil neste rangert prosjekt (Nr.2) gis mulighet for å realisere sitt prosjekt gitt at fristilt støttesum fra Nr.1 er lik eller større enn den støttesum som det neste rangerte prosjektet Nr.2 opprinnelig søkt om.

Prosjekt Nr.2 vil da gis mulighet at innen 6 måneder signere vedtaksbrevet, noe som i sin tur utløser «Konvensjonalbot for prosjekter som ikke gjennomføres iht. kontraktsfestet framdriftsplan» beskrevet i kapittel 5.

# Øvrige betingelser

Prosjekteier er forpliktet å rapportere til Enova på forespørsel, årlig, inntil ti år etter at sluttrapport er levert. Se også Generelle regler for tilskudd fra Klima- og energifondet.

1. En bedrift er «i økonomiske vanskeligheter» dersom ett eller flere av følgende kriterier er oppfylt:

For små og mellomstore bedrifter (SMB) og store bedrifter:

1) Forutsatt at bedriften eller konsernet er eldre enn tre år fra foretaksregistrering: *Hvis mer enn halvparten av den tegnede kapitalen (innskutt kapital), inkl. overkurs, har forsvunnet som resultat av akkumulerte tap. Tegnet kapital omfatter ikke ansvarlige lån eller andre gjeldsinstrumenter*.

Denne «testen» må bestås både av bedriften og konsernet som bedriften eventuelt er en del av. I sistnevnte tilfelle skal konsoliderte regnskaper legges til grunn.

2) *Hvis bedriften eller konsernet som virksomheten inngår i er insolvente (grunnvilkåret for åpning av konkurs)*.

Kun for store bedrifter:

3) Hvis bedriften sammenhengende i de to siste årene har

i) gjeld/egenkapital > 7,5 og

ii) EBITDA/finanskostnader < 1.

(Merk at «testen» under punkt 3) ikke skal gjøres på konsernnivå, kun bedriftsnivå).

# Vedlegg 1: Dokumentasjon av finansieringEt bilde som inneholder tekst, skjermbilde, Font, nummer  KI-generert innhold kan være feil.

 [↑](#endnote-ref-2)
2. Gjennomføringsevne er et samlebegrep for hvor troverdig det er at aktøren kan gjennomføre prosjektet på en god måte. Begrepet innbefatter blant annet at aktøren(e) bak prosjektet må ha tilstrekkelige finansielle og organisatoriske ressurser, teknologisk kompetanse og en troverdig plan for realisering av prosjektet og resultatene. Vurdering av gjennomføringsevne gjøres også for å sikre at søker har tilstrekkelig håndtering av de risikoelementene Enovas støtte ikke avlaster. Se søkerveiledningen for mer utfyllende informasjon. [↑](#footnote-ref-2)
3. herunder forberedelser, reguleringsplaner, krafttilgang/nettilknytning, bygging, igangsetting og drift [↑](#footnote-ref-3)
4. Det vil si at det innen 24 måneder etter tilsagn må søker kunne dokumentere såkalte «harde kostnader» (altså ikke egne timer eller innkjøp av tjenester) tilsvarende minimum 10 % av det samlede godkjente kostnadsgrunnlaget, som gir grunnlag for utbetalingen av minimum 10 % av maksimalt innvilget tilskudd fra Enova. [↑](#footnote-ref-4)